|  |
| --- |
|  *Ovo je glavno značenje pojma **Turbe**. Za druga značenja, v. Turbe (razvrstavanje).* |

**Turbe** je naseljeno mjesto u sastavu općine Travnik, Federacija Bosne i Hercegovine, BiH.

Geografski položaj
------------------

Turbe je udaljeno 7 km od sjedišta općine Travnika. Nekada je i samo bilo općina, no danas je tek mjesna zajednica, jedna od najvećih u zemlji. U mjestu živi oko 5.000 stanovnika. Turbe se smjestilo u dolini Lašve, iznad koje se nalazi planina Vlašić, poznata i kao centar zimskog turizma.

Arheologija
-----------

U naselju su dva značajna arheološka nalazišta.

Turbe – ostaci rimskog naselja, kasnoantičke bazilike i grobnice na Crkvini u Varošluku. Proglašeno je za nacionalni spomenik BiH. 

Batalova grobnica nalazi se na uzvišenju Crkvine. Proglašena je za nacionalni spomenik BiH.

Stanovništvo
------------

|  |
| --- |
| **Turbe** |
| **Godina popisa** | **1991.** | **1981.** | **1971.** |
| **Muslimani** | 2.154 (47,35%) | 1.658 (47,11%) | 798 (43,94%) |
| **Srbi** | 1.056 (23,21%) | 774 (21,99%) | 486 (26,76%) |
| **Hrvati** | 886 (19,47%) | 731 (20,77%) | 454 (25,00%) |
| **Jugoslaveni** | 309 (6,79%) | 322 (9,15%) | 60 (3,30%) |
| **Ostali i nepoznato** | 144 (3,16%) | 34 (0,96%) | 18 (0,99%) |
| **Ukupno** | **4.549** | **3.519** | **1.816** |

Gospodarstvo
------------

Gospodarstvo Turbeta mora se podjeliti na dva dijela: prijeratni i poslijeratni period. 

Prije rata Turbe je bila vrlo dobro razvijena mjesna zajednica sa tvornicama poput Metlorada i Stoličare (tvornica stolica) koje su bile važan faktor u gospodarskom razvitku Turbeta. Pored pomenutih važno je spomenuti i jaku šumsku industriju čiji je najveći oslonac bila tvrtka Šumarija.

Tijekom ratnih razaranja uništene su skoro sve gospodarske djelatnosti u gradu i dugo poslije rata niti jedna od ovih spomenutih tvornica nije se uspjela u potpunosti oporaviti i povratiti svoje prijeratne kapacitete. Dio tvornice stolica pretvoren je u pilanu koja se trenutno nalazi u privatnom vlasništvu. Otvoren je i niz manjih tvornica kao što su Drvopromet, Poljorad.
Kao i prije rata, tako i poslije njega glavna gospodarska grana za Turbe je ostala eksploatacija šume i poljoprivreda.

Nedaleko od Turbeta, na planini Vlašić nalazi se skijaški centar Babanovac, koji je danas najvažni turistički centar središnje Bosne.

Naobrazba
---------

U Turbetu djeluje jedna osnovna škola (OŠ Turbe), koja broji oko 1.000 učenika. Škola važi za jednu od najboljih osnovnih škola na području općine Travnik, čemu svjedoče brojne nagrade i priznanja s kojima se njeni učenici svakodnevno vraćaju s raznih natjecanja. Direktor škole je Sead Grahić. Škola je uništena u ratu, jer je služila kao prva linija obrane braniteljima Turbeta. Nakon okončanja rata škola je obnovljena posredstvom donacije vlade Kraljevine Nizozemske.

Sport
-----

Najpoznatiji športski klub iz Turbeta je nogometni klub FK Vlašić Turbe. 

Na inicijativu športskih entuzijasta u Turbetu je 13. lipnja 2010. god. osnovan Košarkaški klub „Bersellum", a ime je dobio po nekadašnjem nazivu ovog mjesta.

Izvor
-----

* Knjiga: "Nacionalni sastav stanovništva - Rezultati za Republiku po opštinama i naseljenim mjestima 1991.", statistički bilten br. 234, Izdanje Državnog zavoda za statistiku Republike Bosne i Hercegovine, Sarajevo.
* internet - izvor, "Popis po mjesnim zajednicama" -  Arhivirano 2013-10-05 na Wayback Machine-u